钦定古今图书集成/明伦汇编/氏族典/第262卷 > 王忠嗣
## 钦定古今图书集成/明伦汇编/氏族典/第262卷 > 王忠嗣

按《唐书王忠嗣传》：“忠嗣，华州郑人。父海宾，太子右卫
率，丰安军使。开元二年，吐蕃寇陇右，战死。忠嗣时年
九岁，始名训，入见帝，伏地号泣。帝抚之曰：‘此去病孤
也，须壮而将之’。更赐今名，养禁中。肃宗为忠王，帝使
与游。及长，雄毅寡言，有武略，试守代州别驾，数以轻
骑出塞，忠王言于帝曰：‘忠嗣敢斗，恐亡之’。由是召还”，
累迁左威卫将军，封清源县男。皇甫惟明构忠嗣罪，
贬东阳府左果毅。河西节度使杜希望取吐蕃新罗
城，有言忠嗣才者，希望以闻，诏追赴河西，进拔其城，
授左威卫郎将，专知兵马。俄吐蕃大出，众不敌，忠嗣
单马进，左右驰突，独杀数百人，贼大败。拜左金吾卫
将军。二十九年，节度朔方，兼灵州都督。天宝元年，北
讨奚怒皆，战桑干河，三遇三克，耀武、漠北，高会而还。
时突厥新有难，忠嗣进军碛口经略之。筑大同、静边
二城，徙清塞、横野军实之，并受降、振武为一城，自是
敌不敢盗塞。徙河东节度使，进封县公。俄为河西、陇
右节度使，权朔方、河东节度，佩四将印。劲兵重地，控
制万里。李林甫忌其功，日钩摭过咎，阴使人诬告忠
嗣。帝怒，召入，付三司讯验，罪应死，哥舒翰方有宠，白
上请以官爵赎忠嗣罪。帝意解，贬汉阳太守。久之，徙
汉东郡，卒。